กำลังฟิต
เพิ่งเข้ามารับงานใหม่แค่เดือนกว่า เลขาธิการสมาคมธนาคารไทยคนใหม่ กอบศักดิ์ ดวงดี ก็เร่งสปีดทำงานไม่ได้หยุดหย่อน เมื่อวันก่อนก็ไปกรมบังคับคดี หารือกับอธิบดีเพื่อที่จะปรับวิธีการทำงานของธนาคารกับกรมบังคับคดีให้ สมูท แอด ซิลก์
16 ม.ค. 2558

เพิ่งเข้ามารับงานใหม่แค่เดือนกว่า เลขาธิการสมาคมธนาคารไทยคนใหม่ กอบศักดิ์ ดวงดี ก็เร่งสปีดทำงานไม่ได้หยุดหย่อน เมื่อวันก่อนก็ไปกรมบังคับคดี หารือกับอธิบดีเพื่อที่จะปรับวิธีการทำงานของธนาคารกับกรมบังคับคดีให้ สมูท แอด ซิลก์
คุณกอบศักดิ์ บอกว่า ที่โบกมือลาธนาคารธนชาต ก็เพราะ บุญทักษ์ หวังเจริญ ประธานสมาคมธนาคารไทย ชวนให้มาทำงานด้วยหลังจาก ดร.ธวัชชัย ยงกิตติกุล ที่นั่งเก้าอี้นี้มานานสิบกว่าปี ขอเกษียณอายุไปทำงานในฐานะ สปช.งานเดียว 
ที่ตกปากรับคำมาทำงานเพื่อส่วนรวมนี่ คุณกอบศักดิ์ บอกว่า ถูกชวนมาหลายครั้งนานแล้ว ครั้งนี้ตัดสินใจมาก็เพราะคิดว่าตัวเองสะสมประสบการณ์ทำงานธนาคารมานาน ทั้งธนาคารต่างประเทศและธนาคารไทยก็จะเอาความรู้มาช่วยกันพัฒนาสมาคมฯ และมีเรื่องสำคัญเร่งด่วนที่ต้องดำเนินการหลายเรื่อง
ถึงงานจะเยอะแต่คุณกอบศักดิ์ก็ไม่ได้ทำงานคนเดียว ตอนนี้ขอให้ธนาคารสมาชิกระดมผู้เชี่ยวชาญด้านกฎหมายมาช่วยกันดูประเด็นกฎหมายเศรษฐกิจที่รัฐบาลกำลังคิดจะแก้ ไม่ให้มีปัญหาเหมือนกฎหมายค้ำประกันหนี้อีก